KIRJALLINEN KYSYMYS E-3439/01 esittäjä(t): Frank Vanhecke (NI) komissiolle. Berlaymont-rakennuksen remontin hankintahinta.



Virallinen lehti nro 160 E , 04/07/2002 s. 0110 - 0111



KIRJALLINEN KYSYMYS E-3439/01 esittäjä(t): Frank Vanhecke (NI) komissiolle (21. joulukuuta 2001) Aihe: Berlaymont-rakennuksen remontin hankintahinta Berlaymont-rakennuksen remontti on lähes lopuillaan. Tässä yhteydessä on kuitenkin herännyt useita rahoitukseen liittyviä kysymyksiä, jotka koskevat hankkeen hankintahintaa. Voiko komissio ilmoittaa, mitkä olivat remontin kustannusarvio ja lopullinen todellinen hankintahinta? Kuinka näiden kahden summan välinen ero selittyy? Mitä komission muuttaminen Berlaymont-rakennuksesta maksoi, kun työt aloitettiin, ja kuinka paljon takaisinmuuton arvellaan maksavan? Mistä rahoituslähteestä Berlaymont-rakennuksen remonttikustannukset otettiin? Pitääkö paikkansa, että Belgian valtio on maksanut osan kustannuksista? Jos näin on, millaisesta summasta on kyse? Neil Kinnockin komission puolesta antama vastaus (8. helmikuuta 2002) Belgian hallitus ja Euroopan komissio allekirjoittivat 8. heinäkuuta 1997 Berlaymont-rakennusta koskevan yhteisymmärryspöytäkirjan, jossa arvioitiin rakennuksen kunnostuskustannusten (olettaen, että rakennus otetaan uudelleen käyttöön 30. kesäkuuta 2000) olevan 13,1 miljardia Belgian frangia (324 miljoonaa euroa). Berlaymont 2000 SA -yhtiön vuoden 2000 vuosikertomuksessa (julkaistu 11. kesäkuuta 2001) esittämän viimeisimmän kustannusarvion mukaan kunnostuskustannukset olisivat 20,2 miljardia Belgian frangia (500 miljoonaa euroa), kun oletetaan, että rakennus otetaan uudelleen käyttöön 31. joulukuuta 2003. Tätä ei pitäisi tulkita hinnaksi, jonka komissio olisi valmis maksamaan. Pöytäkirjasta kävi selkeästi ilmi, työt on tehtävä noudattaen parasta käytäntöä. Komissio on toistuvasti painottanut hallitukselle, töistä vastaavalle yritykselle ja kaikille muille osapuolille, että komissio ei vastaa kunnostuskustannuksista, jotka aiheutuvat hallintovirheistä ja niistä johtuvista myöhästymisistä. Vuoden 1997 ja vuoden 2001 kustannusarvioiden eron väitetään johtuvan töiden päätökseen saamisen viivästymisestä, joka puolestaan johtuu Berlaymont 2000 -yhtiön vaikeuksista hankkeen hallinnossa ja ajasta, joka on kulunut töihin osallistuvien urakoitsijoiden välisten riitojen ratkaisuun. Berlaymont-rakennuksesta vuonna 1991 tapahtuneen muuton kustannukset olivat 51 miljoonaa ecua (noin 2 miljardia Belgian frangia). Kustannukset muodostuivat varsinaisista muuttokustannuksista ja kustannuksista, joita aiheutui muutostöistä ja kalustamisesta korvaavissa rakennuksissa. Nyt tammikuussa 2002 on vaikeaa esittää tarkkaa ja luotettavaa arviota kustannuksista, joita koituu 3 000 virkamiehen muuttamisesta takaisin Berlaymont-rakennukseen vuonna 2004. Tämä johtuu erityisesti siitä, että vielä ei tiedetä, voidaanko rakennus todella ottaa käyttöön 31. joulukuuta 2003. Arvoisalle parlamentin jäsenelle saattaa olla hyödyllistä tietää, että vuonna 2001 yhden virkamiehen muuton toimistosta toiseen Brysselissä arvioitiin maksavan keskimäärin 120 euroa. Tähän summaan on lisättävä kustannukset, jotka aiheutuvat huonekaluista, puhelimista, tietokoneista ja muista teknisistä järjestelmistä. Berlaymont-rakennuksen kunnostustyöt rahoitetaan tällä hetkellä lyhytaikaisella lainalla, joka on yksin Berlaymont 2000 SA -yhtiön nimissä. Yhtiö perustettiin erityisesti ja yksinomaan Berlaymont-rakennuksen kunnostustöiden hallintoa varten. Belgian valtio omistaa siitä 70 prosenttia ja kaksi pankkia 30 prosenttia. Vuoden 1997 yhteisymmärryspöytäkirjassa määrättiin, että Belgian hallitus kattaa puhdistuskustannukset (joiden määrä osoittautui 5 miljardiksi Belgian frangiksi eli 124 miljoonaksi euroksi). Pöytäkirjaan sisältyi myös määräys komission kattamista kunnostuskustannuksista edellyttäen, että työt saatetaan tyydyttävästi päätökseen (une bonne fin). Kuten parlamentille ja suurelle yleisölle on aiemmin ilmoitettu, komissio ja Belgian hallitus jatkavat keskusteluja molemmille osapuolille hyväksyttävissä olevan sopimuksen aikaansaamiseksi.